钦定古今图书集成/理学汇编/文学典/第035卷 > 臧严
## 钦定古今图书集成/理学汇编/文学典/第035卷 > 臧严

按《梁书文学传》：“严字彦威，东莞莒人也。曾祖寿，宋左
光禄。祖凝，齐尚书右丞。父棱，后军参军。严幼有孝性，
居父忧，以毁闻。孤贫勤学，行止书卷不离于手。初为
安成王侍郎，转常侍。从叔未甄为江夏郡。携严之官，
于涂作《屯游赋》，任昉见而称之。又作《七算》，辞亦富丽。
性孤介，于人间未尝造请。仆射徐勉欲识之，严终不”
诣。迁冠军行参军，侍湘东王读。累迁王宣惠轻车府
参军，兼记室。严于学多所谙记，尢精《汉书》，讽诵略皆
上口。王尝自执四部书目以试之，严自甲至丁，卷中
各对一事，并作者姓名，遂无遗失，其博洽如此。王迁
荆州，随府转西中郎安西录事参军，历监义阳、武宁
郡，累任皆蛮左前郡守常选武人以兵镇之，严独以
数门生单车入境，群蛮悦服，遂绝寇盗。王入为石头
戍军事，除安右录事。王迁江州，为镇南谘议参军，卒
官。《文集》十卷。